Sixto Cortina (Traducción)
Los cuatro sectores con mayor dinamismu nesti momentu n'España son los de la información y les telecomunicaciones, los servicios sanitarios y sociales, el tresporte y la loxística, y el turismu, y son les actividaes que tien de potenciar Asturies pa emburriar el so crecimientu, según el diagnósticu de Caixabank Research, el serviciu d'estudios de la entidá financiera qu'acaba d'espublizar el so pronósticu pa la economía asturiana esti añu. Ye cosa de que la economía asturiana "nun seya tan dependiente de la industria pesao y de la estractiva", esplicó l'economista asturianu Pedro Álvarez Ondine, miembru de Caixabank Research.
L'aumentu de los servicios nun tien que conllevar, precisó, la mengua de la industria, que ye la qu'agora ta llastrando la crecedera asturiana por ser el sector más afectáu polos problemes de suministros, comerciu internacional y enerxía. "Anque la crisis enerxética quedó atrás, los sos precios pa la industria siguen siendo altos", indicó.
Álvarez Ondine señaló que, a la inversa, "Asturies estremóse mui positivamente nos dos últimos años pol so sector turísticu, depués del covid y l'enfotu d'atopar sitios seles, llueñe de la masificación, y la busca de destinos verdes y rurales".
L'economista de Caixabank Research rescampla que "Asturies ta en cabeza pol aumentu de les estancies hoteleres (pernoctaciones), con una cifra'l 7% superior a 2019" y "ye la comunidá que más creció dende entós na captación de turistes estranxeros: aumentó'l 22%. Ye un datu brutal".
Estes cifres certificaríen el potencial d'Asturies pal desenvolvimientu del sector turísticu, anque l'aumentu de la demanda nun se vio acompañáu por una medría asemeyada de la ufierta: "La ufierta entá nun recuperó los niveles de 2019. Poro, la rexón tien marxe pa crecer, cuidao que la ufierta hotelera entá nun recuperó'l nivel d'entós", l'añu previu a la pandemia, espresó l'especialista de Caixabank.
Esta apreciación aválala la rentabilidá del sector hoteleru, que s'incrementó'l 34% dende 2019, según l'indicador Revpar, que mide los ingresos por habitación ocupada, afirma Álvarez. "Ye de les comunidaes autónomes nes que más aumentó n'España la rentabilidá".
L'apertura de la variante ferroviaria de Payares y la próxima entrada en serviciu de los trenes Avril, que van meyorar les prestaciones d'alta velocidá, ufierta una oportunidá de potenciación. "El problema ye que'l turismu ye güei una parte pequeña de la economía asturiana". "Nun se trata de qu'Asturies seya turística namás, pero hai marxe por qu'esti sector creza", indicó.
Álvarez Ondine rescampla'l gran desarrollu de los servicios a la industria n'España, casu de la consultoría y la dixitalización, servicios que, na so opinión, tien de potenciar la rexón. De les esportaciones de servicios, les que más crecen n'España son les de consultoría, una actividá compatible col trabayu en remotu. "Asturies tien d'intentar atraer esti tipu de profesionales y facilitar la torna d'asturianos, facilitando la vivienda y otres formes habitacionales pa los nómades dixitales. Hai qu'incentivar que la rexón sía atractiva", sostuvo.
"Anque Asturies nun tien capacidá pa competir en salarios con Madrid, Barcelona, Valencia o País Vascu, el cambiu climáticu conlleva una oportunidá p'Asturies: ye una de les poques comunidaes na que les foles de calor de los últimos años nun fueron tan matadores". Quiciabes esta sía una de les causes, amiesta, "de qu'Asturies foi la única rexón na que la venta de la vivienda –y mesmo la nueva como la usada– cerró en positivu en 2023 en tasa interañal".
- AsturiasDos directores del instituto de Luarca, a juicio por presunta obstrucción a la justicia
- AsturiasIonway y Amazon... ¿Hay motivos para recuperar la sonrisa con la industria asturiana?
- AsturiasEsta es la posición, según la UE, en la que se encuentra Asturias ante el cambio climático